ועדת העבודה, הרווחה והבריאות, כנסת 16, פרוטוקול מספר 386, 2005-03-15 11:05

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: על סדר היום תקנות משפחות חיילים שנספו במערכה (הסכום המרבי שמותר לנכות מתגמולי זכאי) (תיקון מס' 2), התשס"ד-2004.

שאול יהלום: קיבלתי בקשה משר הביטחון, מר שאול מופז, ללא תאריך, לפיכך נראה את בקשתו כאילו המועד שלה היום: "אני מתכבד להניח על שולחן ועדת העבודה את התקנות.

שאול יהלום: עניינן של התקנות – שינוי הסכום המרבי לטובת ארגון אלמנות ויתומי צה"ל.

שאול יהלום: התקנות היום קובעות סכום של 15 שקלים בחודש, ועם מנגנון הצמדה – מנכים היום 20 שקלים.

שאול יהלום: מוצע לקבוע את סכום הניכוי ל-30 שקלים".

שאול יהלום: בישיבה קודמת על התקנות הללו ביקשנו שיראו לנו למה צריך את זה.

שאול יהלום: אני מחזיק את הפרוטוקול, ושם נאמר: "גם אם תגדילו את דמי החבר ל-50 שקלים זה יהיה מיועד לפעילות.

שאול יהלום: אני לא חושב שאתם משתמשים בכסף לצורך נסיעות לחוץ-לארץ או כדי לשכור מכוניות פאר, אין לי ספק בכך.

שאול יהלום: אבל תן לאלמנה להחליט מה לעשות עם ה-10 שקלים, אם לתת את זה ליתום שלה או לתת את זה לארגון.

שאול יהלום: לצערי הרב אני לא רואה את העוז לאשר את מה שביקשתם, כאשר משרד הביטחון מקצץ את החלק שלו ב-13%, כאשר קיבלנו כאן הבטחה על קיצוץ של 5% בלבד.

שאול יהלום: אם זה היה באמת קיצוץ של 5% אז אולי היינו מסתפקים בהעלאת דמי חבר ב-3 שקלים בלבד, וזה היה כבר שונה.

שאול יהלום: תעשו שיעורי בית.

שאול יהלום: אנו לא מאשרים את תקנות משפחות חיילים שנספו במערכה (הסכום המרבי שמותר לנכות מתגמולי זכאי) (תיקון מס' 2), התשס"ד-2004".

רינת גולד-גזית: בדקנו את עצמנו פעם נוספת, לגבי הקיצוץ בתמיכות.

רינת גולד-גזית: אכן היה קיצוץ של 5% בלבד בתמיכות.

רינת גולד-גזית: מייד תגיע מי שעוסקת בנושא ותסביר את מקור אי-ההבנה.

רינת גולד-גזית: הקיצוץ היה של 5% בלבד בתמיכות בארגון היציג, כמו בתמיכות של ארגונים יציגים אחרים, לעומת קיצוץ של 10% בתמיכות לשאר הארגונים הנתמכים.

רינת גולד-גזית: אבל אנחנו חושבים שלא צריך לכרוך בין שני הדברים במילא, מכיוון שתקציב התמיכות מיועד למנגנון ולמנהלה ואילו כאן אנחנו מדברים על כסף שמיועד לרווחת האלמנות.

רינת גולד-גזית: אלה הבדיקות שעשינו אצלנו.

רינת גולד-גזית: יש כאן ניירות מפורטים שהגיש ארגון האלמנות, להסביר את השינוי בפעילות שלהם לאורך השנים, את הסיבות בגינן הם הגיעו למצוקה הכספית ולכן ביקשו את העלאת התקציב.

שאול יהלום: האם ההקצבה של המדינה ניתנת רק למנגנון ואסור לקחת מהכסף הזה לצורך טיול ליתומים?

רינת גולד-גזית: זה תקציב מיועד, שנועד לתחזק את המנגנון.

אריה מועלם: לשכירת המבנים של המנגנון, להפעיל את הפעילות של מנגנון הארגון.

שאול יהלום: אם יהיו לי 1,000 שקל מיותרים לצורך המנגנון, אסור לי לקחת את 1,000 השקלים לצורך מסיבת פורים לאלמנות וליתומים?

אריה מועלם: הסכום לא בנוי כך שיישארו 1,000 שקלים מיותרים.

אריה מועלם: התמיכה שניתנת לארגון בנויה מהפעילות של הנהלת הארגון ותפעול של ההנהלה, לא לפעילות רווחה למען האלמנות, כמו טיול או מסיבת פורים.

שאול יהלום: מי מייצג כאן את ארגון האלמנות והיתומים?

שאול יהלום: הבאת איתך את המאזן האחרון?

שאול יהלום: אולי תוכלו להראות לנו אותו.

פנינה כהן: עשינו כאן טבלת תפעול בכפוף למטרות הארגון והראינו את רשימת הצרכים, עם הסכומים שהוצאנו בשנים 2003-2004.

פנינה כהן: הטבלה הזאת מלמדת שגביית דמי החבר לא עונה על הצרכים שלנו.

פנינה כהן: לכן אנחנו מבקשים להעלות את דמי החבר בעוד 10 שקלים.

פנינה כהן: ב-3 השנים האחרונות סל הבריאות הלך והצטמצם, כידוע לכם, ולכן אלמנות נאלצות לבוא אלינו בכל מיני דרישות.

פנינה כהן: מה שסל הבריאות לא נותן להן – אני נדרשת לעזור.

שאול יהלום: כל האלמנות חברות בארגון או חלק מהן לא חברות בו?

שאול יהלום: כמה אלמנות צה"ל יש?

פנינה כהן: 3,717 אלמנות חברות בארגון, ורק בודדות לא חברות בו, אולי 50.

שאול יהלום: נניח שאתן מארגנות אירוע ליום האישה.

שאול יהלום: האם זה פתוח לכל האלמנות?

שאול יהלום: כלומר, לא מדובר על איזה חוג מיוחד במטולה, התוכניות האלה פתוחות לכולן?

פנינה כהן: לכל האלמנות החברות בארגון שמשלמות דמי חבר.

פנינה כהן: כל אחת זכאית להירשם ולצאת אתנו לנופשים או לכל הפעילות, ליום האישה ולחוג המשוטטים.

פנינה כהן: בעיקר בחגים – אני לא משאירה את האלמנות שלנו לבד בחגים.

פנינה כהן: אני מוציאה אותן כל חג לנופש בבית-מלון אחר, עם תוכנית והסעות.

שאול יהלום: אמרו לי שההקצבה הממשלתית צומצמה רק ב-5%.

שאול יהלום: זה נכון?

פנינה כהן: בשנת 2003 קיצצו בתקציב המועבר על-ידי משרד הביטחון, נתנו לנו 950,000.

פנינה כהן: התקציב הזה מיועד אך ורק להוצאות השוטפות של המשרד.

פנינה כהן: הקטינו את הסכום ב-50,000 שקל, שהם 5%.

שאול יהלום: מה יהיה בשנה הבאה?

פנינה כהן: אני מקווה מאוד שלא יקצצו.

פנינה כהן: עוד לא דיברנו, אבל הגשנו בקשה תקציבית.

אריה מועלם: ועדת התמיכות עוד לא דנה בהקצבות.

אריה מועלם: להערכתי זה יחזור לסכום הקודם.

שאול יהלום: הנה, יש לכם בשורה טובה.

שאול יהלום: כשנותנים הערכה בוועדה שלנו – זה כמו צ'ק, זה מחייב.

שאול יהלום: כשמר אריה מועלם מצהיר בוועדה שלנו מבחינתי זה מחייב.

פנינה כהן: אבל זה לא מיועד לפעילות של הארגון.

אלון שרייבר: שלוש השורות הראשונות הן המאזן הכספי: הכנסות מתרומות, הכנסות מהקצאות משרד הביטחון, ודמי חבר.

אלון שרייבר: אלה ההכנסות של הארגון.

אלון שרייבר: דמי חבר הסתכמו ב-961,000 ב-2003, וזה כולל 13 חודשים.

שאול יהלום: מה היו ההוצאות המקבילות באותה תקופה?

אלון שרייבר: עלות הפעילות בנויה גם מדמי חבר, גם מהכנסות אחרות שהיו לנו, מתרומות ודברים כאלה.

אלון שרייבר: סך כל עלות הפעילות כ-2.1 מיליון שקל.

שאול יהלום: זה נורא ואיום, אתם תפשטו את הרגל.

שאול יהלום: מה היו ההכנסות?

אלון שרייבר: דמי חבר – 961,000 שקל; תרומות – 222,000 שקל; ועוד סכומים של הארגון עצמו.

אלון שרייבר: אנחנו מאוזנים מבחינה תקציבית.

שאול יהלום: אם קיבלתם 1.2 מיליון שקל והוצאתם 2 מיליון שקל, איך אתם מאוזנים?

אלון שרייבר: יש עוד הכנסות.

אלון שרייבר: לדוגמה, יש הקדש, זה הכנסות לתרומות, גם זה נכנס בפעילות.

אלון שרייבר: היה שם עוד בערך 300,000 שקל.

פנינה כהן: ההקדש מיועד אך ורק ליתומי צה"ל, לא לאלמנות.

שאול יהלום: אבל זה יוצא גם לארגון בר-מצוות וכן הלאה.

אלון שרייבר: כספי ההקדש הסתכמו ב-170,000 שקל בערך.

שאול יהלום: אז הגענו ל-1.37 מיליון שקל, וההוצאות הן 2 מיליון שקל.

שאול יהלום: אני הייתי פושט את הרגל.

אלון שרייבר: גמרו בגירעון של בערך 50,000 שקל.

אלון שרייבר: יש גם הכנסות מימון על סכומים של הארגון שעומדים בבנק.

שאול יהלום: אז שייקחו את זה לפעילות.

אלון שרייבר: אם תיקח את זה לפעילות, תוך 3-4 שנים בכלל לא יהיה לך ממה לעשות פעילות.

אלון שרייבר: יש התחייבות לעשות שימוש רק בפירות הריאליים של אותם סכומים.

אלון שרייבר: זאת התחייבות לאור צוואות של אנשים.

פנינה כהן: אסור להשתמש בקרן, אני משתמשת רק בפירות.

אלון שרייבר: הכנסות המימון נטו היו 449,000 שקל.

שאול יהלום: למה אתה כותב במאזן "הכנסות מימון"?

שאול יהלום: תכתוב מושג אחר.

שאול יהלום: אם יש לך הון עצמי – זה לא הון, אלא פירות הצוואות.

אלון שרייבר: מבחינה חשבונאית זה עדיין מימון.

שאול יהלום: תכתוב: "פירות הצוואות".

שאול יהלום: מצדי, תכתוב בסוגריים "מימון" או כל דבר אחר.

שאול יהלום: כאשר אדם קורא את המאזן, הוא רואה "מימון" ומבין שיש לכם הון עצמי, ואז ישאל: למה אתם מבקשים שאנחנו נקשה על האלמנות?

שאול יהלום: היום זה ב-10 שקלים, מחר זה במיליון שקלים.

שאול יהלום: למה נקשה על האלמנות כאשר יש לך בוכטות של כסף במרתפים?

אריה אלדד: אם כל אחד יבין מה כתוב בדוח של רואה חשבון, למה צריך יהיה רואי חשבון?

אלון שרייבר: לכן יש דוח שנקרא "דוח על הנכסים" ושם זה כתוב במפורש.

שאול יהלום: אדם הקורא את המונח "מימון" במאזן רגיל מבין שזה מימון על ההון.

אלון שרייבר: אולי צריך לשנות את כללי החשבונאות, אבל כך נהוג לעשות.

שאול יהלום: אני חושב שאתה רואה את זה בצורה שגרתית.

שאול יהלום: אם תכתוב "מימון" ובסוגריים תכתוב "פירות/הכנסות מצוואות שנתרמו לארגון", זה יעשה רושם טוב יותר, ואני מבטיח לך שלא תעבור על כללי החשבונאות.

שאול יהלום: אם יעמידו אותך לדין במועצת רואי החשבון בשל עבירה על כללי האתיקה, תקרא לי, תיקח את האסמכתה של הדיון הזה.

שאול יהלום: יש לכם מספיק כסף, לא פשטתם את הרגל – יש לכם מימון, ויש לכם הקדש, ויש לכם תרומות, ויש לכם מיליון שקל מדמי חבר, והכול באמצעות דמי החבר הנוכחיים.

שאול יהלום: למה אלמנות צה"ל צריכות לתת יותר אם אתם מאוזנים?

שאול יהלום: אני לא מבין.

שאול יהלום: זה מה ששאלתי ואני חוזר ושואל.

שאול יהלום: אתם ברוך ה' מאוזנים, תבוא ברכה על ראשכם, מנהלים הכול בסדר גמור.

שאול יהלום: יחזירו לכם את 50,000 השקלים, עוד כמה אנשים ירשמו צוואות לטובתכם והכול בסדר גמור.

שאול יהלום: מה הבעיה?

אלון שרייבר: מכיוון שזה מלכ"ר מבוקר, הוא חייב תמיד להיות מאוזן.

אלון שרייבר: גם אם ההכנסה תהיה שקל הוא חייב להיות מאוזן כי אסור להוציא יותר ממה שמכניסים.

אלון שרייבר: אבל אם רוצים יותר פעילות, צריך להגדיל את ההכנסות.

שאול יהלום: קראנו כאן שאתם עושים פעילות יוצאת מן הכלל – נופשונים וטיולים וחוג משוטטים ובר-מצווה ומלגות לימודים וסל תרופות והשתלות.

שאול יהלום: יש סוכנות ביטוח, שפתח אב שכול, "סוכנות ינון", שעושה ביטוח סל תרופות, למה שלא נכלל בסל הבריאות.

שאול יהלום: הם עשו את זה בינתיים עם הסתדרות הרוקחים.

שאול יהלום: הם גובים 7 שקלים מאדם לחודש, 20 שקלים ממשפחה, עבור תרופות שלא נמצאות בסל.

שאול יהלום: אני רוצה להגיד ש-7 שקלים זה כסף.

שאול יהלום: תשאלו: מה אתה רוצה מאתנו?

שאול יהלום: אתה מתווכח על 10 שקלים, 9 שקלים, כאילו זה היה מיליארד.

שאול יהלום: אבל אותה אלמנת צה"ל, שעבורה כל אגורה חשובה, חושבת פעמיים אם להיכנס לאותו ביטוח סל תרופות ב-7 שקלים בחודש.

שאול יהלום: בשבילה 7 שקלים זה 7 שקלים.

שאול יהלום: אז אם אתם מאוזנים ועושים את כל הפעילויות – ואני לא שמעתי כחבר כנסת שאלמנות צה"ל מתלוננות על הארגון, שהוא לא ארגון פעיל או שחסרים בו דברים – תן לה להחליט מה היא עושה עם 10 השקלים.

שלמה ציפורי: קודם כול, היוזמה להעלאת דמי החבר היא לא של הנהלת הארגון.

שלמה ציפורי: יש פעילויות שהארגון לא עושה היום בגלל שאין מספיק כסף, למשל הלוואות.

שלמה ציפורי: במצב הכלכלי הקשה, יש אלמנות שרוצות הלוואות.

שלמה ציפורי: כשנגמר התקציב, אי אפשר לתת יותר הלוואות.

שלמה ציפורי: יש יותר אלמנות שרוצות הלוואות מהארגון והארגון לא יכול לתת.

שלמה ציפורי: על רקע זה היו פניות להנהלת הארגון מטעם אלמנות שביקשו להעלות את דמי החבר.

שלמה ציפורי: לא הנהלת הארגון יזמה את זה.

שאול יהלום: תסביר לי מה הן ההלוואות שניתנות היום.

שלמה ציפורי: אלמנת צה"ל מקבלת את הסכום שהארגון יכול לתת באותה שנה.

שאול יהלום: אילו הלוואות הוא יכול לתת?

פנינה כהן: פעם בחודש יושבת ועדת הלוואות שלנו ודנה בכל הבקשות.

פנינה כהן: אנחנו יכולים לתת עד 20,000 שקלים – לשיפוצים, לבריאות, או בשל מצוקה כלכלית – בפריסה של שנה-שנתיים, בהתאם ליכולת ההחזר של אותה אלמנה.

פנינה כהן: אני מחלקת את מיליון השקלים שיש היום בקרן להלוואות לאלמנות.

פנינה כהן: לעתים הן מבקשות הלוואה של 40,000 או 50,000 שקלים אך אני לא יכולה לתת סכומים כאלה, אין לי בקרן.

פנינה כהן: אז אומרים לי: תגדילי את דמי החבר.

פנינה כהן: ואותו דבר לגבי הנופשונים.

פנינה כהן: בחגים אני לא רוצה להשאיר את האלמנות לבד בבית, אז כל חג אני מארגנת נופשונים מסובסדים ב-50%.

פנינה כהן: כל זה עלויות.

פנינה כהן: בשנת 2004 שילמנו עבור נופשונים בראש השנה, סוכות, חנוכה, פסח ושבועות 768,000 שקלים, כאשר כל הגבייה היתה 900,000 שקלים.

פנינה כהן: ועל זה צריך להוסיף את חוג המשוטטים, את יום האישה.

שאול יהלום: כמה אלמנות יצאו לנופשונים השנה?

פנינה כהן: המון.

פנינה כהן: ביום ראשון האחרון חזרתי מנופשון, ב-3 אוטובוסים היו 160 אנשים.

שאול יהלום: כמה אלמנות ויתומים לדעתך יצאו לנופשונים במשך כל השנה?

פנינה כהן: למעלה מ-1,000.

שאול יהלום: אז למה 3,000 צריכות לשלם עבור 1,000?

שלמה ציפורי: זה פתוח לכולם.

שאול יהלום: כל הכבוד לכם שאתם עושים פעילות, והפעילות יפה, ואתם מאוזנים, ואתם נותנים הלוואות יפות של 20,000 שקל, וזה מגיע לאלמנות.

שאול יהלום: כל הכבוד, אבל אני לא חושב שצריך להוריד מהאלמנות יותר מהסכום שמורידים.

שאול יהלום: אתם לא נמצאים במצוקה, אתם ברוך ה' כל-כך בסדר, ואפילו מר אריה מועלם הבטיח להעלות לכם ב-5% את ההקצבה למנגנון, והכול בסדר.

שאול יהלום: מה אתם רוצים?

שאול יהלום: למה צריך להעלות את הסכום?

שלמה ציפורי: ההחלטה שאנחנו מבקשים לשנות התקבלה לפני כמעט 10 שנים.

שאול יהלום: אבל זה צמוד למדד.

שלמה ציפורי: אבל דברים השתנו.

פנינה כהן: אבל המדד ירד.

שאול יהלום: אם המדד ירד, אז מחיר הנופשון ירד.

פנינה כהן: לא, המחירים לא ירדו.

שאול יהלום: המדד הוא בבואה של המחירים.

שאול יהלום: אם המדד ירד, המחירים ירדו.

אריה מועלם: ההכנסות האחרות שלהם שלא מדמי חבר, ירדו.

אריה מועלם: התרומות שהם יכולים לגייס ירדו.

שאול יהלום: אבל הם מאוזנים.

אריה מועלם: הם מאוזנים כי היקף הפעילות שלהם קטן כתוצאה מזה.

פנינה כהן: אנחנו מאוזנים כי כאשר אין לי, אני לא עושה.

פנינה כהן: אבל אני מעוניינת לעשות.

אריה מועלם: אם לכאורה היה לה את כל הכסף שהיא מבקשת, היקף האנשים שהיו משתתפים בפעילות שהיא מארגנת היה גדל.

שאול יהלום: מר מועלם, אם אתה יכול להקציב להם עוד מיליון שקל לפעילות, אני מברך אותך ופונה אליך לעשות את זה.

שאול יהלום: היא עשתה אלף נופשונים, הלוואי והיא תעשה מיליון נופשונים.

שאול יהלום: לא זאת השאלה.

שאול יהלום: אנחנו בעד שתעשה כמה שיותר פעילויות, כל הכבוד.

שאול יהלום: השאלה מה חושבת אלמנה שהגמלה שלה לא גבוהה, 6,800 שקלים, שחושבת על כל אגורה, וזה לא פשוט, והיא כבר מתבגרת ויש לה כל-כך הרבה הוצאות כשפתאום היא רואה שכתוב בתלוש: 22 שקלים.

אריה מועלם: אבל אם האלמנה הזאת תבקש לצרוך לבד את השירות שהיא מקבלת מהארגון, היקף ההוצאה יהיה גבוה בהרבה, באלפי אחוזים.

שאול יהלום: באמת כל הכבוד, תראה איזו פעילות ענפה ויפה עושה הארגון.

פנינה כהן: אבל היא עולה לי כסף.

פנינה כהן: אין לי מאיפה לממן את הכול.

שאול יהלום: אני לא יודע אם יש לי העוז לחייב תשלום של 10 שקלים נוספים מדי חודש מכל אלמנה, כאשר הכול פעיל ובסדר ומאוזן.

פנינה כהן: אתמול פנתה אלי אלמנה שצריכה לעשות החלפת דיסק בעמוד השדרה, ניתוח שעלותו 3,100 דולר.

פנינה כהן: "מכבי מושלם" נותנת לה 50%.

פנינה כהן: את ה-50% הנותרים הבטחתי לתת לה כי היא קשישה נכה, אין לה מאיפה לשלם.

פנינה כהן: עכשיו תעשה חשבון כמה זה יעלה לארגון.

פנינה כהן: החודש נתתי 50,000 שקל לאלמנה לצורך השתלת כליה.

שאול יהלום: אם נעלה את דמי החבר, את מוכנה שכל הכסף יהיה מיועד רק לטיפולים רפואיים?

פנינה כהן: לא רק לטיפולים רפואיים.

פנינה כהן: גם לנופשונים ולפעילות נוספת.

שאול יהלום: תביני שאת מבקשת מכל 3,100 האלמנות כסף עבור הנופשונים.

שאול יהלום: אני לא יודע אם הן רוצות את זה.

שאול יהלום: אם תרצי ליצור קרן לעניינים רפואיים, אני הראשון שאתמוך בכך.

שאול יהלום: קחי את הכסף הזה ותייעדי אותו אך ורק למה שלא נמצא בסל התרופות, כמו ניתוח דיסק, כמו תרופות מסוימות.

שאול יהלום: תיצרי קרן רק לצורך הלוואות ועניינים רפואיים, אני הראשון שאבקש מחבריי להסכים.

שאול יהלום: אבל אם זה לכל הפעילות, גם לחוג המשוטטים וגם לנופשונים – למה לצורך חוג המשוטטים אני צריך לגבות כסף מאלמנה שלא רוצה בזה?

שאול יהלום: אם היית אומרת שאת לא עושה כל פעילות, אבל ברוך ה', הפעילות ענפה ויפה וטובה ורצינית, תבוא עליך ברכה, רק טובות אני יכול להגיד.

שאול יהלום: אבל אל תבקשי מאתנו שנקשה עוד יותר על האלמנות.

שאול יהלום: זה אמנם רק עוד 10 שקלים, אבל בשנה זה 120 שקלים.

שאול יהלום: תני לאלמנה להחליט מה לעשות באותם 120 שקלים.

אריה אלדד: יש דברים שאין להם שיעור.

אריה אלדד: אם אנחנו אומרים שיש 100 נופשונים בשנה, יכולים להיות 200, יכולים להיות 500.

אריה אלדד: יש דברים שבאמת אי אפשר להגיד: זה מה שצריך.

פנינה כהן: אני מאפשרת לכולם להשתתף.

אריה אלדד: זה לא כמו קלוריות לגוף חי, שעם פחות מכמות מסוימת אי אפשר לחיות.

אריה אלדד: לכן יש לי בעיה עם זה שאנחנו כופים על כל הציבור שלכם את השיפור שאת רוצה להשיג.

אריה אלדד: הייתי שלם יותר אם הייתם אומרים: יש לנו 3,700 חברים, העמדנו את השאלה הזאת למשאל-עם בפניהם.

אריה אלדד: 3,700 איש יגידו האם הם רוצים להוסיף עוד 10 שקלים לחודש לדמי החבר תמורת שיפור השירות או לא.

פנינה כהן: אין לנו בעיה לומר שאם תאשרו לנו את ההעלאה הזאת נייחד אותה אך ורק לבריאות ולהלוואות.

פנינה כהן: אז כל מה שצברתי בשביל ההלוואות אני יכולה לנווט למשהו אחר והקרן הזאת של התוספת תהיה להלוואות ולבריאות.

שאול יהלום: כמה כסף צברת להלוואות?

פנינה כהן: מיליון שקל בלבד.

שאול יהלום: אנחנו לא מורידים שום דבר אלא רק מוסיפים.

שאול יהלום: היא אמרה שאת מיליון השקלים היא תיקח לנופשונים.

שאול יהלום: כל מה שיש עד היום יינתן לאותן מטרות, אל תגעי בהלוואות.

שאול יהלום: אותן הלוואות שניתנות היום, ימשיכו להינתן.

שאול יהלום: נוסיף לך סכום שנועד מחציתו לקרן הלוואות ומחציתו לקרן בריאות.

שאול יהלום: האם מתחייבים היועץ המשפטי ורואה החשבון לבדוק שהכסף אכן מועבר לשתי המטרות הללו?

שאול יהלום: זאת הבטחתכם?

פנינה כהן: כן, בהחלט.

פנינה כהן: אין לי בעיה עם זה.

אהוד יתום: אני מסכים לחלוטין.

שאול יהלום: תודה רבה.

שאול יהלום: תקנות משפחות חיילים שנספו במערכה (הסכום המרבי שמותר לנכות מתגמולי זכאי) (תיקון מס' 2), התשס"ד-2004 אושרו.

שאול יהלום: ההתחייבות נרשמה.

שאול יהלום: תודה רבה.

שאול יהלום: הישיבה נעולה.